
[image: image1.png]



  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 4 iulie 2011

Pl-x 463/2011


AVIZ

asupra

propunerii legislative privind completarea Legii nr.263/2010 privind sistemul unitar de pensii publice
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind completarea Legii nr.263/2010 privind sistemul unitar de pensii publice, trimisă cu adresa nr. Pl-x 463 din 27 iunie 2011, înregistrată cu nr.31/716 din 29 iunie 2011.
Propunerea legislativă a fost respinsă de Senat în şedinţa din 22 iunie 2011, în calitate de primă Cameră sesizată.

Camera Deputaţilor este Cameră decizională, în conformitate cu dispoziţiile art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare. 
Propunerea legislativă are ca obiect de reglementare modificarea alin.(4) al art.65 din Legea nr.263/2010 privind sistemul unitar de pensii publice, cu modificările şi completările ulterioare, preconizându-se stabilirea în mod diferenţiat a cuantumului pensiei anticipate parţiale, în raport de stagiul complet de cotizare până la împlinirea condiţiilor în vederea pensionării pentru limită de vârstă.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 4 iulie 2011.

Membrii Comisiei au examinat propunerea legislativă supusă avizării, expunerea de motive, punctul de vedere al Guvernului României, transmis prin adresa cu nr.1269 din 20 mai 2011, conform căruia Guvernul nu susţine adoptarea iniţiativei legislative, avizul negativ al Consiliului Economic şi Social, transmis cu adresa nr.852 din 25 martie 2011 şi avizul favorabil, cu observaţii şi propuneri al Consiliului Legislativ, aviz cu nr.430 din 12 aprilie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât potrivit prevederilor Legii nr.263/2011, intrată în vigoare la data de 1 ianuarie 2011, pensia anticipată parţială se cuvine cu cel mult 5 ani înaintea împlinirii vârstei standard de pensionare, persoanelor care au realizat stagiul complet de cotizare, precum şi celor care au depăşit stagiul complet de cotizare cu până la 8 ani. Reducerea vârstei standard de pensionare prevăzută pentru pensia anticipată parţială nu poate fi cumulată cu nicio altă reducere prevăzută de lege sau de alte acte normative. Prin Legea nr.263/2010 privind sistemul unitar de pensii publice s-a urmărit tocmai descurajarea numărului de pensionări anticipate parţiale prin înăsprirea condiţiilor de acordare a acestui tip de pensie, crescând penalizarea acordată la 0,75% pentru fiecare lună de pensionare anticipată faţă de vârsta standard de pensionare. 

În raport de obiectul şi conţinutul reglementării, iniţiativa legislativă face parte din categoria legilor organice.
                             PREŞEDINTE,                          
            SECRETAR,

                               Daniel Buda                                    Gabriel Andronache

Consilier parlamentar,

Rodica Penescu

